Diari Oficial de la Generalitat Valenciana


Sumari del DOGV 9341, del 17-05-2022 (2022/4244)

RESOLUCIÓ de 13 de maig de 2022, de la directora general d'Infància i Adolescència, per la qual es convoca l'elecció de les persones integrants del Consell Infantil i Adolescent del Sistema de Protecció per a la seua constitució.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9341

Data del DOGV
:   17-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4244


Data del document
:   13-05-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * protecció de la infància
    * jove
    * administració regional
    * organització administrativa
    * legislació

RESOLUCIÓ de 13 de maig de 2022, de la directora general d'Infància i Adolescència, per la qual es convoca l'elecció de les persones integrants del Consell Infantil i Adolescent del Sistema de Protecció per a la seua constitució. [2022/4244]  
La Llei 26/2018, de 21 de desembre, de la Generalitat, de drets i garanties de la infància i adolescència (d'ara en avant, Llei 26/2018) va crear dos òrgans de participació infantil i adolescent d'àmbit autonòmic: el Consell d'Infància i Adolescència de la Comunitat Valenciana, en l'article 182, i el Consell Infantil i Adolescent del Sistema de Protecció, en l'article 96, i va deixar per a desplegament reglamentari la determinació de la seua composició i règim de funcionament.  
  
Aquest desenvolupament s'ha dut a terme pel Decret 60/2021, de 14 de maig, del Consell, de regulació i coordinació dels òrgans de l'Administració de la Generalitat de participació infantil i adolescent, i de protecció de la infància i l'adolescència (d'ara en avant, Decret 60/2021), que disposa, en l'article 10.1, que el Consell Infantil i Adolescent del Sistema de Protecció estarà format per:  
a) Tres xiquetes i tres xiquets de fins a 12 anys i sis adolescents de fins a 18 anys distribuïts paritàriament, que residisquen en les llars i residències del sistema de protecció.  
b) Tres xiquetes i tres xiquets, fins a 12 anys i sis adolescents de fins a 18 anys distribuïts paritàriament, en representació de la infància i adolescència, que es troben en acolliment familiar o en guarda amb finalitats d'adopció.  
D'acord amb l'apartat segon de l'esmentat article, les conselleres i els consellers seran nomenats per la direcció general amb competència en matèria de protecció de la infància i adolescència.  
D'altra banda, l'article 11 del Decret 60/2021 determina que l'elecció d'integrants del Consell Infantil i Adolescent del Sistema de Protecció es convocarà mitjançant una resolució de la direcció general amb competència en matèria de protecció de la infància i adolescència, i regula el procediment que s'ha de seguir a tal efecte.  
Així mateix, la disposició transitòria segona del Decret 60/201 preveu que, la primera vegada que es convoque la constitució del Consell Infantil i Adolescent del Sistema de Protecció, la designació de les persones representants que no es troben en acolliment residencial es farà per sorteig entre les que hagen presentat la seua candidatura.  
Per tot això, en compliment del que disposa l'article 11.1 del Decret 60/2021, i en virtut de les competències atribuïdes en l'article 10 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
Primer. Objecte  
1. Es convoca l'elecció dels xiquets, xiquetes i adolescents que han d'integrar el Consell Infantil i Adolescent del Sistema de Protecció.  
  
2. S'acorda iniciar d'ofici el procediment per a la designació i nomenament de consellers i conselleres, i per a la constitució de l'òrgan col·legiat, que s'ajustarà a les disposicions del Decret 60/2021 i de la present resolució.  
  
Segon. Secretaria Tècnica  
El servei, depenent de la direcció general amb competència en matèria d'infància i adolescència, que té atribuïda la funció de promoure el dret a la participació de xiquets, xiquetes i adolescents exercirà les tasques de secretaria tècnica previstes en el Decret 60/2021 i les que se li atribueixen en aquesta resolució.  
  
Tercer. Candidatures per al Consell Infantil i Adolescent del Sistema de Protecció de xiquets, xiquets i adolescents en acolliment familiar o en guarda amb finalitat d'adopció  
1. Les persones professionals encarregades del suport, l'orientació i la intervenció tècnica amb xiquets, xiquets i adolescents en acolliment familiar, o en guarda amb finalitat d'adopció, els oferiran informació respecte de la composició i les funcions del Consell Infantil i Adolescent del Sistema de Protecció, el procediment d'elecció, i la possibilitat de presentar la seua candidatura. Aquesta informació es donarà en tots els contactes que es mantinguen amb motiu del seguiment de l'acolliment, des de l'endemà a la publicació d'aquesta resolució fins a la finalització del termini per a la presentació de les seues candidatures, així com a través dels altres canals de comunicació amb les persones protegides de què disposen.  
2. Tot xiquet, xiqueta o adolescent en acolliment familiar o en guarda amb finalitat d'adopció, que es trobe sota la guarda o la tutela de Generalitat i vulga formar part del Consell Infantil i Adolescent del Sistema de Protecció, podrà comunicar la seua candidatura per qualsevol dels següents mitjans:  
a) Manifestant-li-ho, verbalment i sense subjecció a cap formalitat, a la seua persona de referència en el sistema de protecció, ja siga una persona tècnica d'atenció primària de serveis socials, la persona tècnica que faça el seguiment del seu acolliment, o la persona tècnica que instruïsca el seu expedient de protecció.  
b) Emplenant i signant el formulari normalitzat de candidatura, que estarà disponible en el portal web de la Generalitat, al qual es podrà accedir en el següent enllaç: https://www.gva.es/es/inicio/procedimientos'id\_proc=22521, que haurà de remetre a la secretaria tècnica del Consell Infantil i Adolescent del Sistema de Protecció, per qualsevol de les vies previstes a l'article 16.4 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015), siga directament o a través del Servei d'Infància, Adolescència i Família de la direcció territorial d'Igualtat i polítiques Inclusives de la seua província de residència.  
  
3. Si la candidatura es comunica a una persona tècnica de referència, serà aquesta qui haurà d'emplenar el formulari, que signarà també la persona menor d'edat per deixar constància de la seua voluntat, i qui es responsabilitzarà del seu enviament pels mitjans descrits a l'apartat anterior.  
4 Aquells xiquets i xiquetes que desitgen presentar la seua candidatura, però tinguen dificultats per contactar amb la persona de referència del sistema de protecció, podran comunicar la seua intenció a la secretaria tècnica, per correu electrònic, a l'adreça: stwmqfrgnpkdacyn@rpv.si, fent constar el seu nom i cognoms i la seua localitat de residència. La secretaria tècnica traslladarà la informació al personal tècnic corresponent perquè l'informen i l'ajuden a formalitzar-la.  
5. En el formulari de candidatura es donarà compte dels interessos que la persona candidata aspira a representar i les iniciatives de treball que vol proposar.  
6. De la presentació de la candidatura s'informarà la família acollidora o guardadora, que farà constar al formulari que queda assabentada.  
  
7. Els formularis de candidatura s'hauran de presentar dins del termini d'un més a comptar des de l'endemà a la publicació d'aquesta resolució.  
  
Cinqué. Candidatures per al Consell Infantil i Adolescent del Sistema de Protecció de les llars o residències  
1. Totes les llars i residències integrades en la xarxa pública d'acolliment residencial per a la infància i l'adolescència de la Comunitat Valenciana, definida en l'article 136.1 de la Llei 26/2018, realitzaran, dins del termini de cinc dies hàbils a comptar des de l'endemà a la publicació d'aquesta resolució, sessions informatives, preferentment en les reunions dels grups educatius, en les que es donarà a conéixer a totes les persones residents la composició i les funcions del Consell Infantil i Adolescent del Sistema de Protecció, el procediment d'elecció, i la possibilitat de presentar la seua candidatura.  
2. Durant els cinc dies posteriors a la celebració de la sessió informativa, qualsevol xiquet, xiqueta o adolescent resident que es trobe sota la guarda o la tutela de Generalitat i vulga formar part del Consell Infantil i Adolescent del Sistema de Protecció, ho farà saber a la persona titular de la direcció de la llar o residència, directament o a través d'altra persona de l'equip educatiu. Aquesta pretensió podrà manifestar-se verbalment i sense subjecció a cap formalitat, si bé la persona titular de la direcció de la llar o residència haurà d'enregistrar per escrit totes les persones candidates.  
3. Dins dels cinc dies hàbils següents a acabar el termini anterior, totes les llars o residències en les quals algun xiquet, xiqueta o adolescent haja manifestat la seua voluntat de formar part del Consell Infantil i Adolescent del Sistema de Protecció, celebraran una assemblea en la qual podran participar, amb dret de vot, totes les persones menors d'edat residents. L'equip educatiu de la llar o residencia facilitarà el desenvolupament de l'assemblea sense condicionar els seus pronunciaments i garantint que les persones candidates siguen escoltades abans de la designació. Les persones candidates exposaran a l'assemblea els interessos que aspiren a representar i les iniciatives de treball que volen proposar, siga verbalment o per qualsevol altre mitjà d'expressió. La votació podrà dur-se a terme mitjançant paperetes o a mà alçada.  
  
4. Quan només hi haja una persona candidata, o una de cada gènere, l'assemblea decidirà si confirma la seua candidatura, per a la qual cosa serà necessari que la persona candidata compte, almenys, amb la mitat dels vots emesos. Es consideraran com a tals els vots a favor, en contra i en blanc, però no les abstencions.  
5. Si presenta la seua candidatura més d'una persona del mateix gènere, l'assemblea designarà, d'entre elles, la persona candidata, que serà la qui obtinga més vots. En cas d'empat, es designarà a la persona de menor edat.  
6. En funció del nombre i gènere de persones presentades i del resultat de l'assemblea, la candidatura de la llar o la residència quedarà en alguna de les següents situacions:  
a) deserta, quan ningú haja participat en el procés o quan cap persona haja obtingut la ratificació necessària.  
b) formada només per un candidat o per una candidata, quan d'algun gènere no hi haja persona candidata designada, però de l'altre sí que s'haja designat alguna, siga per confirmació o per elecció.  
c) formada per un candidat i una candidata, quan hi haja persones designades d'ambdós gèneres.  
  
Sisé. Proposta de les candidatures de llars o residències a la secretaria tècnica  
1. Totes les llars o residències integrades en la xarxa pública d'acolliment residencial per a la infància i l'adolescència de la Comunitat Valenciana, comunicaran a la secretaria tècnica la seua proposta de candidatura, o bé si aquesta ha quedat deserta.  
2. Aquesta comunicació es farà d'acord amb un model normalitzat preparat per la secretaria tècnica, que estarà disponible en la següent adreça electrònica: https://www.gva.es/va/inicio/procedimientos'id\_proc=22290. En el formulari s'indicarà: el nombre de persones presentades, la celebració de les sessions informatives, la data i el resultat de l'assemblea, i les dades d'identificació i localització de les persones designades, que faran constar en el document la seua voluntat i compromís de pertànyer al Consell Infantil i Adolescent del Sistema de Protecció.  
3. El formulari de comunicació es presentarà en el registre electrònic de la Generalitat, accedint mitjançant el següent enllaç: https://www.gva.es/va/inicio/procedimientos'id\_proc=22809.  
4. El termini per a la seua presentació serà de quinze dies hàbils, i començarà deu dies hàbils després de la publicació d'aquesta resolució.  
  
  
Seté. Instrucció de les candidatures  
1. La secretaria tècnica portarà a terme els actes d'instrucció necessaris per a la determinació, coneixement i comprovació de les dades i fets que fonamenten el nomenament de conselleres i consellers.  
2. En aplicació de la disposició addicional tercera del Decret 60/2021, per a determinar si les persones candidates es troben dins del límit d'edat requerit per formar part del Consell Infantil i Adolescent del Sistema de Protecció, es prendrà com a referència la data en què es propose la candidatura, entenent com a tal la que figura al formulari mitjançant el qual es formalitza la proposta. No obstant això, atés que la condició de conseller o consellera es perd en arribar a la majoria d'edat, s'exclourà de la selecció a les persones que complisquen els 18 anys abans de la data en la qual es puga constituir el Consell d'Infància i Adolescència de la Comunitat Valenciana.  
3. En cas que la persona candidata a formar part de l'òrgan de participació es trobe sota la tutela de la Generalitat i siga necessari el consentiment de la seua persona tutora, la secretaria tècnica el recaptarà d'ofici. D'igual manera, se l'informarà quan només siga necessària la seua intervenció en la decisió. Si la persona candidata es troba sota la guarda de l'administració, però no sota la seua tutela, el consentiment, o la intervenció, de les persones titulars de la pàtria potestat o la tutela haurà de recaptar-se abans de presentar la candidatura i fer-ho constar en el document mitjançant el qual aquesta es formalitza.  
4. En cas que, per deficiència de la sol·licitud, manca de documentació o incompliment d'alguna de les condicions exigides, no siga possible donar curs a les candidatures, la secretaria tècnica ho comunicarà a les persones interessades, atorgant un termini de 10 dies hàbils dins del qual podran esmenar la falta o adduir al·legacions al respecte.  
5. Aquesta comunicació es farà mitjançant publicació en el portal web de la Vicepresidència i Conselleria d'Igualtat i Polítiques Inclusives (https://inclusio.gva.es/va/web/menor/consell-infantil-i-adolescent-del-sistema-de-proteccio). La publicació tindrà efectes de notificació, tal com disposa l'article 45.1 de la Llei 39/2015.  
6. Una vegada vençut el termini d'al·legacions o esmena, s'exclourà del procés de selecció aquelles persones candidates que no hagen acreditat els requisits per a ser nomenats conselleres o consellers. Aquesta exclusió es declararà, de forma motivada, en la resolució de nomenament del Consell Infantil i Adolescent del Sistema de Protecció.  
  
  
Huité. Sorteig per a la designació de consellers i conselleres en acolliment residencial  
1. La secretaria tècnica convocarà un acte públic per la celebració del sorteig, que s'anunciarà en el portal web de la Vicepresidència i Conselleria d'Igualtat i Polítiques Inclusives (https://inclusio.gva.es/va/web/menor/consell-infantil-i-adolescent-del-sistema-de-proteccio). Per dur-lo a terme, les persones proposades es distribuiran inicialment en grups dividits per província, gènere i tram d'edat (fins a 12 anys i des dels 12 anys). Per a determinar el grup d'edat es prendrà com a referència la data en què es propose la candidatura, entenent com a tal la que figura al formulari mitjançant el qual es formalitza la proposta.  
  
2. En primer lloc, es triaran les candidatures necessàries per a garantir la representació mínima per províncies que estableix l'article 11.4 del Decret 60/2021, aplicant les següents regles:  
a) Si en alguna província només hi ha la possibilitat de configurar una candidatura paritària quant al gènere i formada per persones del mateix tram d'edat, serà escollida directament, sense necessitat de sorteig.  
b) Si en alguna província només hi ha una persona candidata, serà escollida directament, i es triarà a l'atzar una persona, d'un altre gènere, del mateix tram d'edat i d'una altra província, per restaurar la paritat. Aquest sorteig es farà entre les persones de la província en què el grup definit per aquestes característiques siga més nombrós, i en cas de no haver-hi diferència de nombre, de la província següent, per ordre alfabètic, a la de la persona escollida directament.  
c) Si d'alguna província hi ha algunes persones candidates, però no és possible configurar una candidatura, paritària pel que fa al gènere i formada per persones del mateix tram d'edat, se n'escolliran dues a l'atzar i es triarà dels grups de les altres províncies, una persona de l'altre gènere i del mateix tram d'edat de cada una d'elles per restaurar la paritat. A tal efecte es triarà, si és possible, una persona de cada província, elegint, d'entre els grups en el que es puga fer el sorteig, els més nombrosos.  
d) Si alguna de les dues circumstàncies anteriors es donara en més d'una província, en lloc dels procediments descrits, es tractarà de conformar candidatures paritàries quant al gènere i del mateix tram d'edat entre les persones candidates de les dues províncies, de manera que hi haja, si és possible, dues persones de cada província. Si només hi ha una combinació que permeta aconseguir aquest objectiu, les persones que formen les candidatures seran elegides directament. Si són algunes les combinacions possibles, es conformaran totes les candidatures potencials i es triarà a l'atzar dues d'aquestes.  
e) De cada una de les províncies en què siga possible conformar més d'una candidatura, paritària quant al gènere i formada per persones del mateix tram d'edat, s'escolliran dues persones. Es triarà primer una persona del grup de gènere i tram d'edat que siga menys nombrós, sense comptar, si és el cas, les que hagen estat escollides com a resultat de les regles anteriors. Si són més d'un els grups menys nombrosos, s'escollirà, d'entre aquests, el grup de menys edat. Després, per restablir la paritat, s'escollirà una persona de l'altre gènere i del mateix tram d'edat.  
  
3. Una vegada coberta la representació provincial, els grups de les distintes províncies, amb les persones no escollides fins aleshores, s'unificaran, mantenint la distribució per tram d'edat i gènere. Es triaran a l'atzar d'entre aquests les persones que siguen necessàries per a completar la composició prevista en l'article 10.1.a del Decret 60/2021.  
  
4. Les persones candidates no triades quedaran en una llista de suplents, distribuïdes per gènere i tram d'edat. L'ordre de prelació dins de cada grup se sortejarà també en aquest acte.  
5. La secretaria tècnica estendrà acta de l'acte d'elecció deixant constància del procés del sorteig, de les incidències i dels seus resultats.  
  
Nové. Sorteig per a la designació de consellers i conselleres entre els xiquets, xiquets i adolescents en acolliment familiar o en guarda amb finalitat d'adopció  
1. El sorteig per a la designació de consellers i conselleres en acolliment familiar, o en guarda amb finalitat d'adopció, seguirà el mateix procediment que el de les candidatures presentades per les llars i residències, amb les següents excepcions:  
a) No hi haurà fase prèvia, ja que no es requereix una representació mínima provincial. Les persones candidates es distribuiran des del primer moment en grups dividits només per gènere i tram d'edat (fins a 12 anys i des dels 12 anys).  
b) Es triaran, a l'atzar, tres xiquets de fins a 12 anys, tres xiquetes de fins a 12 anys i tres adolescents de cada gènere, de més de 12 anys i menys de 18.  
2. Els dos sortejos per a la designació dels consellers i conselleres es podran celebrar en el mateix acte públic o per separat.  
  
Deu. Vacants per falta de candidatures  
1. Si la distribució de les persones candidates no permetera conformar el Consell Infantil i Adolescent del Sistema de Protecció amb la composició prevista en el Decret 60/2021, es constituiria l'òrgan només amb els consellers i conselleres que siga possible designar, respectant el nombre màxim de representants de cada gènere, grup d'edat i forma d'exercici de la guarda. Els llocs no coberts quedaran vacants fins a la següent convocatòria per a la renovació de l'òrgan, a la qual, a més de les persones candidates del grup d'edat que corresponga renovar, podran presentar-se les persones que per edat, forma d'exercici de la guarda i gènere puguen cobrir els restants llocs vacants.  
  
2. No obstant això, s'habilita la secretaria tècnica per fer una convocatòria restringida extraordinària per cobrir els llocs vacants si es dona alguna de les següents circumstàncies:  
a) que la composició real de l'òrgan no siga paritària quant al gènere.  
b) que d'algun grup d'edat, gènere i forma d'exercici de la guarda queden vacants els tres llocs.  
c) que queden vacants huit llocs o més en el conjunt de l'òrgan.  
  
3. La convocatòria extraordinària serà potestativa, i es regirà per les mateixes regles que l'ordinària, amb les següents excepcions:  
a) L'anunci de convocatòria es publicarà, amb efectes de notificació, en el portal web de la Vicepresidència i Conselleria d'Igualtat i Polítiques Inclusives, (https://inclusio.gva.es/va/web/menor/consell-infantil-i-adolescent-del-sistema-de-proteccio).  
b) Únicament podran presentar la seua candidatura les persones del gènere, grup d'edat i forma de guarda a què corresponguen les vacants.  
  
c) Podrà prescindir-se de la fase informativa si la secretaria tècnica ho estima procedent.  
  
Onzé. Proposta i nomenament  
1. La secretaria tècnica elevarà a la persona titular de la Direcció General d'Infància i Adolescència proposta de nomenament, com a conselleres i consellers, de les persones que resulten designades segons el procediment previst en aquesta resolució.  
2. La Direcció General d'Infància i Adolescència nomenarà als consellers i conselleres, mitjançant resolució, que es publicarà el portal web de la Vicepresidència i Conselleria d'Igualtat i polítiques Inclusives (https://inclusio.gva.es/va/web/menor/consell-infantil-i-adolescent-del-sistema-de-proteccio). Aquesta publicació tindrà efectes de notificació, de conformitat amb allò que disposa l'article 45.1 de la Llei 39/2015. Contra aquesta resolució es podrà interposar un recurs d'alçada en el termini d'un mes.  
3. D'acord amb l'article 21.3 de la Llei 39/2015, el termini màxim per a dictar i notificar la resolució de nomenament serà de tres mesos a comptar des de la data d'aquesta resolució. Transcorregut aquest termini sense que s'haja notificat la resolució expressa, les persones interessades podran entendre desestimades les seues pretensions per silenci administratiu, només a l'efecte de poder interposar un recurs potestatiu de reposició o recurs d'alçada, tal com disposen els articles 24.2 i 25.1 de la Llei 39/2015.  
  
Dotzé. Constitució  
1. La resolució per la qual es nomenen els consellers i conselleres declararà constituït el Consell Infantil i Adolescent del Sistema de Protecció a partir de la seua data d'efectes.  
2. Una vegada constituït formalment l'òrgan, la secretaria tècnica convocarà els consellers i conselleres nomenats a la seua primera reunió.  
  
Tretzé. Substitució en cas de vacant per pèrdua de la condició de conseller o consellera.  
1. En cas que algun conseller o consellera perda la seua condició, la secretaria tècnica proposarà, sense necessitat de nova convocatòria, el nomenament com a conseller o consellera, de la persona suplent, del mateix grup d'edat, gènere i forma d'exercici de la guarda al qual pertanyia la persona cessant, que corresponga segons l'ordre de prelació. Per a la designació es tindrà en compte el grup d'edat i de forma d'exercici de la guarda en el qual van quedar enquadrades, tant la persona cessant com la substituta, en el moment del sorteig, i no l'edat o situació en què es troben el moment de la substitució, llevat que la persona suplent haja arribat a la majoria d'edat o haja deixat d'estar sota la tutela o la guarda de la Generalitat en el moment de la substitució, circumstàncies que determinaran la seua exclusió.  
2. Si la persona designada fora exclosa segons disposa l'apartat anterior, no fora localitzada en el termini d'un mes o comunicara, per qualsevol mitjà, la seua impossibilitat o negativa a ocupar el lloc, es designaria la persona següent.  
3. La competència per dictar la resolució de nomenament de les persones substitutes i el seu règim de notificació i recursos són els mateixos que els de la resolució de nomenament per a la constitució de l'òrgan.  
  
4. Si en el grup corresponent no hi haguera cap persona substituta, el lloc quedaria vacant fins a la següent convocatòria per a la renovació de l'òrgan. No obstant això, les vacants per manca de persones substitutes podran cobrir-se per convocatòria extraordinària si s'aplegara als huit llocs vacants: Si fora el cas, la convocatòria extraordinària es duria a terme tal com es regula al punt desé.  
  
Catorzé. Publicació i efectes  
Aquesta Resolució es publicarà en el Diari Oficial de la Generalitat Valenciana, amb efectes de notificació, de conformitat amb allò que disposa l'article 45.1 de la Llei 39/2015 i produirà efectes des de l'endemà de la publicació.  
  
Contra aquesta resolució, que no posa fi a la via administrativa, les persones interessades poden interposar un recurs d'alçada davant de la secretaria autonòmica d'Atenció Primària i Serveis Socials en el termini d'un mes a partir de l'endemà de la publicació, de conformitat amb el que estableixen els articles 121 i 122 de la Llei 39/2015.  
  
València, 13 de maig de 2022.- La directora general d'Infància i Adolescència: Rosa Josefa Molero Mañes.